### NN 8/2024 (19.1.2024.), Pravilnik o provedbi Programa za sufinanciranje organiziranog nastupa hrvatskih gospodarstvenika na velikim međunarodnim sajmovima i natjecanjima u inozemstvu za razdoblje od 2024. do 2026. godine

Ministarstvo poljoprivrede

149

Na temelju članka 39. stavka 5. Zakona o poljoprivredi (»Narodne novine«, broj 118/18, 42/20, 127/20 – Odluka Ustavnog suda Republike Hrvatske, 52/21 i 152/22) ministrica poljoprivrede donosi

PRAVILNIK

O PROVEDBI PROGRAMA ZA
 SUFINANCIRANJE ORGANIZIRANOG NASTUPA HRVATSKIH GOSPODARSTVENIKA NA VELIKIM MEĐUNARODNIM SAJMOVIMA I NATJECANJIMA U INOZEMSTVU ZA RAZDOBLJE OD 2024.
 DO 2026. GODINE

DIO PRVI
 OPĆE ODREDBE

Predmet Pravilnika

Članak 1.

Ovim se Pravilnikom propisuje provedba Programa za sufinanciranje organiziranog nastupa hrvatskih gospodarstvenika na velikim međunarodnim sajmovima i natjecanjima u inozemstvu za razdoblje od 2024. do 2026. godine (u daljnjem tekstu: Program) donesenog Odlukom Vlade Republike Hrvatske, klasa: 022-03/23-04/41, urbroj: 50301-05/14-23-3 od 2. studenoga 2023. godine.

Dodjela potpore

Članak 2.

Financijska sredstva Programa dodjeljuju se u skladu s Poglavljem I. i člankom 24. Uredbe Komisije (EU) br. 2022/2472 o proglašenju određenih kategorija potpora u sektorima poljoprivrede i šumarstva te u ruralnim područjima spojivima s unutarnjim tržištem u primjeni članaka 107. i 108. Ugovora o funkcioniranju Europske unije (SL L 327/1 od 14. prosinca 2022.) (u daljnjem tekstu: Uredba Komisije (EU) br. 2022/2472)). Potpore dodijeljene kroz Program spojive su s unutarnjim tržištem u smislu članka 107. stavka 3. Ugovora i izuzete iz obveze prijave iz njegova članka 108. stavka 3. s obzirom da ispunjavaju sve opće uvjete utvrđene u Poglavlju I. Uredbe Komisije (EU) br. 2022/2472 i sve posebne uvjete iz članka 24. Uredbe Uredba Komisije (EU) br. 2022/2472.

Pojmovi

Članak 3.

Pojedini pojmovi u smislu ovoga Pravilnika imaju sljedeće značenje:

1. dopuna prijave je naknadno dostavljanje informacija, dokumentacije ili dijela dokumentacije na zahtjev Ministarstva poljoprivrede (u daljnjem tekstu: Ministarstvo)

2. gospodarska djelatnost je razmjena dobara i usluga na tržištu radi ostvarivanja prihoda, dohotka, dobiti ili drugih gospodarski procjenjivih koristi

3. Javni poziv je javno objavljeni poziv/natječaj za podnošenje zahtjeva za dodjelu potpore unutar Programa, a sastoji se od teksta poziva/natječaja i priloga

4. korisnik je svaki subjekt/prijavitelj s kojim je sklopljen Ugovor o dodjeli sredstava i koji je odgovoran za pokretanje i provedbu projekta/aktivnosti (su)financiranih iz Programa

5. neprihvatljivi troškovi su troškovi koji ne mogu biti (su)financirani Javnim pozivom, ali mogu biti dio cjelokupne aktivnosti/organizacije

6. poslovni subjekt je svaki subjekt koji se bavi gospodarskom djelatnošću bez obzira na pravni status i način na koji se financira

7. prihvatljivi troškovi su troškovi koji mogu biti (su)financirani Javnim pozivom, a koji su definirani ovim Pravilnikom

8. prijavitelj je svaki subjekt koji podnosi Prijavu za dodjelu potpore

9. Prijava za dodjelu potpore je dokument koji sadržava opise svih elemenata planiranog sudjelovanja na velikom međunarodnom sajmu ili natjecanju te ispunjene i dostavljene sve obrasce i dokumentaciju propisane stavkom 4. članka 9. ovoga Pravilnika.

Članak 4.

Izrazi koji se koriste u ovome Pravilniku, a imaju rodno značenje, odnose se jednako na muški i ženski rod.

Načela provedbe postupka dodjele potpore

Članak 5.

Načela provedbe postupka dodjele potpore su:

a) načelo jednakog postupanja prema svim korisnicima i svim uključenim stranama pri ostvarivanju prava i ispunjavanju obveza

b) načelo zabrane svake diskriminacije utemeljene na osnovi predodžbi utemeljenih na spolnom, rodnom, rasnom, etničkom, nacionalnom, vjerskom, političkom određenju ili uvjerenju ili na dobnom, obrazovnom, invalidskom, imovinskom, socijalnom ili drugom društvenom pripadanju, osobini ili položaju

c) načelo transparentnosti koje podrazumijeva da se svi dokumenti kojima se ne krši neko od načela stavljaju dostupnima svim zainteresiranim stranama

d) načelo zaštite osobnih podataka u skladu s propisima kojima se uređuje zaštita osobnih podataka, tajnost podataka i zaštita tajnosti podataka

e) načelo razmjernosti koje podrazumijeva da je opseg postupanja razmjeran cilju odnosno očekivanom ishodu

f) načelo sprječavanja sukoba interesa koje podrazumijeva nepristrano i objektivno obavljanje funkcija i izvršavanje zadataka svih osoba uključenih u postupak dodjele potpore odnosno bespovratnih sredstava, a koje može biti narušeno zbog postojanja (krvnog) srodstva, obiteljskih odnosa ili druge emotivne zajednice, pripadnosti političkoj stranci ili određenom političkom ili drugom uvjerenju, gospodarskog interesa odnosno bilo kojeg drugog zajedničkog interesa s korisnikom i

g) načelo povjerljivosti postupka dodjele potpore koje podrazumijeva da osobe koje su uključene u postupak dodjele potpore svaki povjerljivi dokument i informaciju (pisanu ili usmenu) povezanu s tijekom postupka dodjele potpore kao i s predmetom postupka dodjele potpore čuvaju kao tajnu, uporabljajući je isključivo u kontekstu i u svrhu provedbe postupka dodjele potpore.

DIO DRUGI
 UVJETI PRIHVATLJIVOSTI AKTIVNOSTI, KORISNIKA I TROŠKOVA

Uvjeti prihvatljivosti korisnika

Članak 6.

(1) Prihvatljivi korisnici potpore su:

1. Jedinice regionalne samouprave Republike Hrvatske

2. Udruge registrirane za poljoprivrednu proizvodnju kao osnovnu djelatnost

3. Komore

4. Poslovni subjekti i druge organizacijske strukture (stručna udruženja), a koji organiziraju zajednički nastup hrvatskih proizvođača u sektorima poljoprivrede, prehrambene industrije, ribarstva i akvakulture na velikim međunarodnim sajmovima i natjecanjima u inozemstvu.

(2) Iznimno od stavaka 1. i 3. točke 1. ovoga članka, prihvatljivi korisnici potpore moraju biti registrirani u pripadajućem registru najmanje dvije godine prije podnošenja prijave za dodjelu potpore putem Programa te su o tome prilikom prijavljivanja dužni dostaviti dokaz.

(3) Svi prihvatljivi korisnici moraju imati sjedište u Republici Hrvatskoj.

(4) Jedinice lokalne samouprave i turističke zajednice nisu prihvatljivi korisnici Programa.

(5) Utvrđivanje osnovne djelatnosti po Nacionalnoj klasifikaciji djelatnosti se vrši isključivo putem Registra poslovnih subjekata Državnog zavoda za statistiku na temelju Zakona o nacionalnoj klasifikaciji djelatnosti (»Narodne novine«, broj 98/94), Odluke o Nacionalnoj klasifikaciji djelatnosti 2007. – NKD 2007. (»Narodne novine«, broj 58/07 i 72/07) i Pravilnika o razvrstavanju poslovnih subjekata prema Nacionalnoj klasifikaciji djelatnosti 2007. – NKD 2007 (»Narodne novine«, broj 55/16 i 35/18).

Objava javnog poziva

Članak 7.

Potpora se ostvaruje podnošenjem prijave za dodjelu potpore na Javni poziv kojeg Ministarstvo objavljuje najviše dva puta godišnje.

Veliki međunarodni sajmovi i natjecanja u inozemstvu

Članak 8.

Veliki međunarodni sajmovi i natjecanja u smislu ovoga Pravilnika jesu sajmovi i natjecanja koji:

− pripadaju kategorijama međunarodnih sajmova i natjecanja u sektorima poljoprivrede, prehrambene industrije, ribarstva i akvakulture

− organiziraju se tradicionalno više od pet godina

− imaju u posljednje tri godine prosječno više od 200 izlagača/natjecatelja godišnje

− imaju svake godine izlagače/natjecatelje iz više od 20 zemalja.

Sadržaj prijave

Članak 9.

(1) Prijava za dodjelu potpore (u daljnjem tekstu: prijava) podnosi se Ministarstvu po objavi Javnog poziva na obrascima koji se nalaze u Prilogu I. ovoga Pravilnika.

(2) Prijavitelj vlastoručno ovjerenim obrascima potvrđuje da:

− su podaci navedeni u obrascima istiniti

− je upoznat s odredbama Programa i ovoga Pravilnika

− će se odazvati pozivu Ministarstva u slučaju potrebe dopune prijave

− će omogućiti kontrolu korištenja dodijeljenih sredstava za sufinanciranje

− nije po ponudama priloženima u prijavi ostvario potporu iz drugih izvora financiranja.

(3) Prijava podnesena nakon proteka roka navedenog u Javnom pozivu smatrat će se nepravodobnom te će je Ministarstvo odbaciti Odlukom o odbijanju.

(4) Prijavitelji su dužni za svaki pojedini sajam ili natjecanje na kojem će sudjelovati podnijeti prijavu koja podrazumijeva dostavu:

(a) Zahtjeva za dodjelu potpore (Obrazac 1)

(b) Programa nastupa na sajmu/natjecanju koji sadrži barem:

− troškovnik aktivnosti

− popis planiranih aktivnosti

− planirani broj zainteresiranih izlagača/natjecatelja

− hodogram provedbe organizacije nastupa/natjecanja

− informaciju o pokriću troškova od strane prijavitelja u iznosu ne manjem od 50 % iznosa traženih sredstava.

(c) Izjavu o nepostojanju dvostrukog financiranja (Obrazac 2)

(d) Izjavu o nepovezanosti s ponuditeljima (Obrazac 3)

(e) Troškovnik (Obrazac 4)

(f) Tablicu prednosti pri odabiru (Obrazac 5)

(g) Potvrdu Porezne uprave iz koje je vidljivo da do dana prijave na Javni poziv prijavitelj ima podmirene odnosno uređene financijske obveze prema državnom proračunu Republike Hrvatske, ne stariju od 30 dana na dan podnošenja prijave za potporu i ovjerenu od strane Porezne uprave ili u obliku elektroničkog zapisa (e-Potvrda)

(h) BON2/SOL2 koji nije stariji od 30 dana na dan podnošenja prijave

(i) Potvrdu Porezne uprave o statusu obveznika PDV-a ne stariju od 15 dana od dana podnošenja prijave

(j) Presliku potpisnog kartona kod Financijske agencije za sve žiro račune ili potvrdu banke o žiro-računu.

Način podnošenja prijava

Članak 10.

(1) Prijave se podnose poštom preporučenom pošiljkom s povratnicom ili osobno u pisarnicu na adresu: Ministarstvo poljoprivrede, Ulica grada Vukovara 78, 10000 Zagreb, s naznakom: »Prijava za dodjelu potpore putem Javnog poziva za sufinanciranje organiziranog nastupa hrvatskih gospodarstvenika na velikim međunarodnim sajmovima i natjecanjima u inozemstvu u 2024. godini – ne otvaraj« te obavezno i u elektroničkom obliku na adresu elektroničke pošte: organizacija.skupova@mps.hr.

(2) Kada se prijava šalje poštom preporučeno, na omotnici obvezno treba biti naznačen naziv i adresa prijavitelja.

(3) Nisu dopuštene dopune i izmjene podnesene prijave i pripadajućih obrazaca, osim ako Ministarstvo to ne zatraži.

(4) Svi obrasci koji se nalaze u Prilogu I. ovoga Pravilnika se obavezno popunjavaju u elektroničkom obliku, ispisuju, ovjeravaju potpisom osobe ovlaštene za zastupanje i pečatom prijavitelja dostavljaju kao izvornik u tiskanom obliku te u skeniranom obliku na elektroničku adresu navedenu u stavku 1. ovoga članka.

(5) Nepotpune prijave te prijave koje neće biti poslane i u tiskanom obliku preporučenom poštom i elektroničkim putem, neće biti uzimane u razmatranje.

Način odabira

Članak 11.

(1) Pravodobno zaprimljene prijave će se obraditi na način da se osigura jednako postupanje prema prijaviteljima i korisnicima, učinkovitije korištenje financijskih sredstava i usmjeravanje potpore u skladu sa svrhom Javnog poziva.

(2) Svaki prijavitelj treba dostaviti program vlastitog sufinanciranja nastupa na velikim međunarodnim sajmovima i natjecanjima u inozemstvu u iznosu ne manjem od 50 % ukupnog iznosa traženih sredstava, a koji uključuje i planirane promotivne aktivnosti i osiguranu vidljivost na sajmu/natjecanju u vidu broja održanih poslovnih sastanaka, okruglih stolova, organiziranog predstavljanja izlagača/natjecatelja i slično.

(3) Prednost pri odabiru ima prijavitelj koji organizira nastup za proizvođače koji ispunjavaju jedan ili više od sljedećih kriterija:

(a) su korisnici oznake iz europskog sustava kvalitete (zaštićena oznaka izvornosti, zaštićena oznaka zemljopisnog podrijetla, zaštićene oznake izvornosti vina, oznake zemljopisnog podrijetla jakih alkoholnih pića)

(b) su korisnici oznake iz nacionalnog sustava kvalitete poljoprivrednih i prehrambenih proizvoda »Dokazana kvaliteta«

(c) su nositelji znaka neobveznog sustava označavanja (npr. Mlijeko hrvatskih farmi, Meso hrvatskih farmi, Med hrvatskih pčelinjaka)

(d) dodijeljene su im nagrade i priznanja za poljoprivredno-pre­hrambene proizvode na nacionalnoj i međunarodnoj razini u zadnjih deset godina

(e) dodijeljene su im nagrade i priznanja na izborima za najbolje obiteljsko poljoprivredno gospodarstvo, najboljeg mladog poljoprivrednika i najuzorniju seosku ženu u zadnjih deset godina.

(4) Prednost pri odabiru imat će i prijavitelj koji organizira nastup na velikom međunarodnom sajmu ili natjecanju u inozemstvu za veći broj proizvođača/natjecatelja koji su prijavljeni sudionici najavljenog događanja.

Prihvatljivi i neprihvatljivi troškovi

Članak 12.

(1) U okviru ovoga Pravilnika pokrit će se troškovi za:

(a) organizaciju natjecanja, sajmova i izložbi te sudjelovanje u njima;

(b) publikacije s ciljem jačanja svijesti šire javnosti o poljoprivrednim proizvodima.

(2) Za organizaciju natjecanja, sajmova i izložbi te sudjelovanja u njima prihvatljivi troškovi su:

(a) kotizacije;

(b) putni troškovi osoba, i troškovi prijevoza životinja i proizvoda koji će se predstavljati na velikom međunarodnom sajmu ili natjecanju u inozemstvu;

(c) troškovi publikacija i internetskih stranica kojima se najavljuje događanje/sudjelovanje na velikom međunarodnom sajmu ili natjecanju u inozemstvu;

(d) najam izložbenih prostora i štandova te troškove njihova postavljanja i rastavljanja (uključujući fiksne troškovi koji su određeni od strane organizatora velikog međunarodnog sajma ili natjecanja poput troškova električne energije i vode te komunalnih doprinosa)

(e) simbolične nagrade u vrijednosti do 3 000 EUR po nagradi i dobitniku.

(3) Za publikacije s ciljem jačanja svijesti šire javnosti o poljoprivrednim proizvodima prihvatljivi troškovi su:

(a) troškovi publikacija u tiskanim i elektroničkim medijima, internetskih stranica te prostora u elektroničkim medijima, na radiju i na televiziji u cilju predstavljanja činjenica o korisnicima iz određene regije ili korisnicima koji proizvode određeni poljoprivredni proizvod, pod uvjetom da su te činjenice neutralne i da svi dotični korisnici imaju jednake mogućnosti zastupljenosti u publikaciji;

(4) Publikacije iz stavka 1. točke (b) ovoga članka ne smiju se odnositi na konkretnog poduzetnika, trgovačku marku ili podrijetlo. Međutim, ovo ograničenje ne primjenjuje se na upućivanja na podrijetlo poljoprivrednih proizvoda obuhvaćenih:

(a) sustavima kvalitete iz članka 20. stavka 2. točke (a) Poglavlja I. Uredbe Komisije (EU) br. 2022/2472, pod uvjetom da upućivanje točno odgovara upućivanju koje je zaštitila Unija;

(b) sustavima kvalitete iz članka 20. stavka 2. točaka (b) i (c), Poglavlja I. Uredbe Komisije (EU) br. 2022/2472 pod uvjetom da upućivanje ima sekundarnu ulogu u dotičnoj poruci.

(5) Neprihvatljivi troškovi su:

(a) dnevnice

(b) poslovni pokloni

(c) pružanje ugostiteljskih usluga, hrana i piće

(d) porez na dodanu vrijednost (u daljnjem tekstu: PDV) za korisnike koji su porezni obveznici upisani u registar obveznika PDV-a i imaju pravo na odbitak pretporeza.

(6) Uz svaki trošak koji je naveden u stavcima 2. i 3. ovoga članka potrebno je dostaviti ponudu koja mora sadržavati detaljnu specifikaciju, komercijalne i ostale uvjete, izražene u valuti plaćanja, ovjerene od dobavljača (potpis i pečat), ili s naznakom elektroničke izrade uz pisanu napomenu vjerodostojnosti bez potpisa.

Sufinanciranje

Članak 13.

(1) Financijska potpora dodjeljuje se kao bespovratna sredstva za pokriće dijela troškova organizacije nastupa na međunarodnim događanjima u inozemstvu.

(2) Prijavitelj može ostvariti pravo na potporu najviše za tri velika međunarodna sajma ili natjecanja godišnje, ukupno najviše do 60.000 eura po sajmu ili natjecanju.

(3) Za svaki sajam i natjecanje je potrebno dostaviti posebnu prijavu za dodjelu potpore.

(4) Intenzitet potpore iznosi maksimalno 100 % od ukupnog iznosa prihvatljivog troška za provedbu tražene aktivnosti na svakom pojedinom velikom međunarodnom sajmu ili natjecanju u inozemstvu.

(5) Ako se nakon obrade prihvatljivih prijava utvrdi da je ukupan iznos traženih sredstava veći od iznosa osiguranog u državnom proračunu Republike Hrvatske za provedbu tog Javnog poziva, prijaviteljima se mogu umanjiti jedinični iznosi sredstava sufinanciranja.

(6) Ministarstvo zadržava pravo ne dodijeliti sva raspoloživa bespovratna sredstva u okviru Programa te ne odgovara za naknadu troškova koje je prijavitelj imao prilikom prijave na međunarodni sajam ili natjecanje u inozemstvu.

Administrativna kontrola i ugovoranje sufinanciranja

Članak 14.

(1) Nadležno tijelo zaduženo za upravljanje, provedbu i praćenje provedbe Javnog poziva je Ministarstvo.

(2) Ministarstvo osniva povjerenstvo koje provodi administrativnu obradu prijava za sufinanciranje.

(3) Po završenoj administrativnoj obradi Ministarstvo donosi Odluku o sufinanciranju i prijaviteljima dostavlja pisane pojedinačne obavijesti o dodjeli odobrenog iznosa ili o odbijanju prijave za sufinanciranje.

(4) Nakon donošenja Odluke o sufinanciranju iz stavka 3. ovoga članka, potpisuje se Ugovor o dodjeli potpore (u daljnjem tekstu: Ugovor) između Ministarstva i prijavitelja.

(5) Ministarstvo isplaćuje financijska sredstva prema utvrđenim pojedinačnim novčanim iznosima sufinanciranja po korisniku, a uvjeti i dinamika isplate uredit će se Ugovorom.

(6) Nakon sklapanja Ugovora, te nakon okončanja sajma ili natjecanja za koji je odobrena potpora, korisnik je dužan u roku od 60 dana dostaviti Zahtjev za isplatu potpore (Obrazac 6), Izjavu da je prijavitelj ispunio ugovorene obveze (Obrazac 7) te Završno izvješće (Obrazac 8) uz koji se obvezno prilažu svi računi i potvrde o izvršenom plaćanju, kao i dokazi o realizaciji aktivnosti.

(7) Ministarstvo će isplatu odobrenog iznosa sufinanciranja izvršiti na žiro-račun korisnika dostavljenog u prijavi.

(8) Nakon dostave dokumenata iz točke 6. ovoga članka, Ministarstvo će isplatiti financijska sredstva do maksimalnog iznosa navedenog u Odluci o sufinanciranju.

(9) Isplaćena financijska sredstva mogu biti i manja ako se analizom računa i Završnog izvješća utvrdi da plaćeni troškovi ne odgovaraju traženom iznosu u prijavi.

Praćenje sufinanciranja

Članak 15.

(1) Ministarstvo zadržava pravo praćenja provedbe Ugovora koji je sklopljen za provedbu Programa te preispitivanje financija i troškova, uključujući i slanje određenih upitnika u bilo koje vrijeme trajanja Ugovora o dodjeli sredstava ili nakon realizacije prijavljenog programa izlaganja na velikom međunarodnom sajmu ili natjecanju u inozemstvu.

(2) Korisnik sredstava obavezan je Ministarstvu omogućiti uvid u tijek realizacije prijavljenog programa izlaganja na velikom međunarodnom sajmu ili natjecanju u inozemstvu tijekom svih mjeseci trajanja Ugovora i uvid u pripadajuću dokumentaciju.

Povrat potpore

Članak 16.

(1) U slučaju korištenja dodijeljenih sredstava za neprihvatljive troškove, Ministarstvo donosi Odluku o povratu tako utrošenih sredstava.

(2) Ako korisnik ne utroši sva ugovorena sredstva sufinanciranja, dužan je izvršiti povrat neutrošenih sredstava sufinanciranja.

(3) Korisnik je dužan u roku od 15 dana od dana zaprimanja Odluke o povratu sredstava iz stavka 1. ovoga članka izvršiti povrat sredstava.

(4) Ako korisnik nakon zaprimanja Odluke o povratu sredstava ne izvrši povrat u roku od 15 dana od dana zaprimanja Odluke o povratu sredstva, iznos sredstava koji je dužan vratiti uvećava se za iznos zakonske zatezne kamate.

(5) Ako korisnik ne dostavi Završno izvješće iz članka 14. stavka 8. ovoga Pravilnika u roku od 60 dana od dana završetka sajma ili natjecanja za koji je ostvario pravo na potporu iz Programa, dužan je izvršiti povrat ukupnog iznosa odobrenih ugovorenih sredstava sufinanciranja.

Pravni lijek

Članak 17.

Na akte koje Ministarstvo donosi na temelju ovog Javnog poziva prijavitelj ne može izjaviti žalbu, već se protiv istih može pokrenuti upravni spor.

Informiranje i vidljivost

Članak 18.

Korisnik potpore obvezan je na vidljivom mjestu tijekom sudjelovanja na velikom međunarodnom sajmu ili natjecanju u inozemstvu istaknuti da aktivnost financijski podupire Ministarstvo poljoprivrede Republike Hrvatske.

Zaštita osobnih podataka

Članak 19.

Sa svim osobnim podacima prikupljenim na temelju odredbi ovoga Pravilnika postupat će se u skladu sa Zakonom o provedbi Opće uredbe o zaštiti podataka (»Narodne novine«, br. 42/18).

Članak 20.

Prilog I. tiskan je uz ovaj Pravilnik i njegov je sastavni dio.

Završna odredba

Članak 21.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 303-01/23-01/6

Urbroj: 525-11/702-24-10

Zagreb, 9. siječnja 2024.

Ministrica poljoprivrede
 Marija Vučković, v. r.

![](/files/_web/sluzbeni-dio/2024/132879/images/8650.jpg)

![](/files/_web/sluzbeni-dio/2024/132879/images/8642.jpg)

![](/files/_web/sluzbeni-dio/2024/132879/images/8634.jpg)

![](/files/_web/sluzbeni-dio/2024/132879/images/8625.jpg)

![](/files/_web/sluzbeni-dio/2024/132879/images/8614.jpg)

![](/files/_web/sluzbeni-dio/2024/132879/images/8606.jpg)

![](/files/_web/sluzbeni-dio/2024/132879/images/8598.jpg)

![](/files/_web/sluzbeni-dio/2024/132879/images/8588.jpg)